b'\n_START_ARTICLE_\nBlodprosent\n_START_PARAGRAPH_\nBlodprosent er et begrep som tidligere ble mye brukt for konsentrasjon av hemoglobin i blodet. Et godt svar p\xc3\xa5 m\xc3\xa5ling av hemoglobin/blodprosent ville v\xc3\xa6re\xc2\xa0: Hb: 95%._NEWLINE_I Norge var 14,8 gram hemoglobin pr 100 ml blod bestemt \xc3\xa5 tilsvare en blodprosent p\xc3\xa5 100%. En person med Hb 7,4 gram per 100ml blod hadde derfor en blodprosent p\xc3\xa5 50. P\xc3\xa5 grunn av blodtap under menstruasjon ble normalen 100% fastsatt ved litt lavere hemoglobinkonsentrasjon for kvinner enn for menn._NEWLINE_Tidligere var det vanligere med d\xc3\xa5rlig kosthold med lite protein og jern som \xc3\xa5rsak til anemi. Lav hemoglobin/blodprosent kan sees ved mange sykdommer som bl\xc3\xb8dninger, mangelsykdommer, skader og andre._NEWLINE_I dag er det helt forlatt \xc3\xa5 oppgi hemoglobinkonsentrasjon i blodprosent. Det er likevel endel pasienter som gjerne vil ha oppgitt niv\xc3\xa5et i blodprosent. For dem multipliseres konsentrasjonen i g/100ml med 7 for \xc3\xa5 f\xc3\xa5 et tiln\xc3\xa6rmet prosenttall. _NEWLINE_Et gjennomsnittlig hemoglobinm\xc3\xa5l n\xc3\xa5 er ca. 14 g/100ml, men kan variere fra 11 til 17 hos friske._NEWLINE_For idrettsfolk er det viktig at blodet kan transportere mye oksygen, som kan oppn\xc3\xa5s ved \xc3\xb8ket mengde hemoglobin. Erytropoietin er et hormon som lages i nyrene som stimulerer produksjon av hemoglobin og r\xc3\xb8de blodlegemer. Ved opphold i stor h\xc3\xb8yde produserer kroppen mer erytropoietin og blodprosenten stiger. Kunstig erytropoietin er et forbudt dopingmiddel. _NEWLINE_Ved bloddoping tappes blod fra idrettsut\xc3\xb8veren f\xc3\xb8r en treningsperiode, og lagres. Det samme blodet gis tilbake i blod\xc3\xa5rene til ut\xc3\xb8veren f\xc3\xb8r konkurranse for \xc3\xa5 f\xc3\xa5 h\xc3\xb8y blodprosent under konkurranse. Dette er forbudt etter dopingreglene._NEWLINE_Blodprosenten og senkning er sammen med urinmikroskopi de analysene som lengst har v\xc3\xa6rt vanlige \xc3\xa5 utf\xc3\xb8re ved vanlige legekontor.'